b'\n_START_ARTICLE_\nChristopher Nolan\n_START_SECTION_\nUra\n_START_PARAGRAPH_\nNolanin toinen t\xc3\xa4yspitk\xc3\xa4 ohjausty\xc3\xb6 Memento (2000) ker\xc3\xa4si 39 miljoonan dollarin lipputulot, vaikka tuotantokustannuksia kertyi vain viisi miljoonaa dollaria. Elokuva toi Nolanille Oscar-ehdokkuuden k\xc3\xa4sikirjoituksesta yhdess\xc3\xa4 veljens\xc3\xa4 Jonathan Nolanin kanssa._NEWLINE_Menestys oli my\xc3\xb6s norjalaisen Insomnian Hollywood-versio vuonna 2002. Nolanin Insomnia ker\xc3\xa4si yli 110 miljoonan dollarin lipputulot, mutta j\xc3\xa4i ilman Oscar-ehdokkuuksia. T\xc3\xa4m\xc3\xa4n j\xc3\xa4lkeen Nolanille avautui tie ison budjetin elokuviin, ja h\xc3\xa4n ohjasi uuden Batman-elokuvan. Batman Begins sai ensi-iltansa vuonna 2005. Elokuvan lipputulot kohosivat yli 370 miljoonaan dollariin, ja elokuva sai Oscar-ehdokkuuden kuvauksestaan. Nolanin seuraava ohjausty\xc3\xb6 oli The Prestige vuonna 2006._NEWLINE_Batman Beginsin jatko-osa Y\xc3\xb6n ritari sai ensi-iltansa hein\xc3\xa4kuussa 2008. Elokuva oli saanut ennen ilmestymist\xc3\xa4\xc3\xa4n huomiota, kun elokuvassa Jokeria n\xc3\xa4ytellyt Heath Ledger, Nolanin yst\xc3\xa4v\xc3\xa4, kuoli l\xc3\xa4\xc3\xa4kkeiden tahattomaan yliannostukseen vuonna 2008. Elokuvasta kasvoi menestys, ja se ker\xc3\xa4si maailmanlaajuisesti yli miljardi dollaria ja sai kahdeksan Oscar-ehdokkuutta, joista elokuva voitti kaksi. Y\xc3\xb6n ritarista tuli Nolanin siihenastisen uran menestynein elokuva. _NEWLINE_Vuonna 2010 ensi-iltansa sai Inception, elokuva, jota Nolan oli ty\xc3\xb6st\xc3\xa4nyt jo kymmenen vuoden ajan. Vuonna 2012 ensi-iltansa sai Nolanin ohjaaman Batman-trilogian p\xc3\xa4\xc3\xa4t\xc3\xb6sosa Y\xc3\xb6n ritarin paluu._NEWLINE_Nolan k\xc3\xa4ytt\xc3\xa4\xc3\xa4 mielell\xc3\xa4\xc3\xa4n samoja n\xc3\xa4yttelij\xc3\xb6it\xc3\xa4 elokuvissaan. Muun muassa Christian Bale, Michael Caine, Tom Hardy, Marion Cotillard, Joseph Gordon-Levitt ja Cillian Murphy ovat esiintyneet useassa Nolanin ohjaamassa elokuvassa. Nolanin elokuviin musiikkia ovat s\xc3\xa4velt\xc3\xa4neet p\xc3\xa4\xc3\xa4asiassa Hans Zimmer ja David Julyan._NEWLINE_Vuonna 2016 kolme Nolanin elokuvaa \xe2\x80\x93 Inception, Memento ja Y\xc3\xb6n ritari \xe2\x80\x93 \xc3\xa4\xc3\xa4nestettiin BBC:n kyselyss\xc3\xa4 t\xc3\xa4m\xc3\xa4n vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. _NEWLINE_Vuonna 2017 ensi-iltansa sai Nolanin ohjaama, k\xc3\xa4sikirjoittama ja tuottama sotadraama Dunkirk. Elokuva sijoittuu toiseen maailmansotaan ja kertoo Dunkerquen evakuoinnista. Elokuva tuotti yli 525 miljoonaa dollaria ja se sai kahdeksan Oscar-ehdokkuutta vuoden 2018 gaalassa.'